Kuberkrakers speel porno oor winkel se TV-skerms | Netwerk24
30 September 2019 06:02
Verbygangers voor ’n sportwinkel in Auckland, Nieu-Seeland, het Sondagoggend verstom gestaan toe ’n pornografiese video op die winkel se televisieskerms begin speel het, berig The NZ Herald.
Die vooraansig van die Asics-winkel in Auckland. Die advertensiebord bo die ingang is deur kuberkrakers aangeval en ’n pornografiese video het twee uur lank hier gewys.
Kuberkrakers het reeds die oggend voor 08:00 toegang tot die bekende kettingwinkel Asics se advertensieskerms gekry, waarna hulle die pornografiese video vertoon het.
Niksvermoedende personeel is egter gou deur verbygangers ingelig oor die video en moes spartel om die skerms af te sit om hulself van verdere verleentheid te spaar. Die video het egter toe reeds twee uur lank op die skerms gespeel.
’n Woordvoerder vir Asics het volgens die Daily Mail bevestig dat kuberkrakers toegang tot die televisieskerm verkry het wat bo die winkel se ingang staan. In die e-pos vra hy ook om verskoning aan diegene wat die beeldmateriaal gesien het.
“Ons ondersoek tans die situasie en werk daaraan om planne in plek te kry om te verseker dat so iets nie weer in die toekoms sal gebeur nie,” sê die woordvoerder.
Tanya Lee, ’n ooggetuie, was volgens The NZ Herald saam met haar sewejarige seun op pad om ontbyt te gaan eet, toe sy die video gewaar.
“Ek moes weer kyk, want ek kon nie glo wat ek sien nie,” sê Lee.
“Dit is heeltemal onvanpas en aanstootlik – dis iets waaraan jy nie jou kinders wil blootstel nie en dit is ook ’n verleentheid vir Auckland as toeristebestemming.”
Reuters berig dat die plaaslike polisieowerhede nog geen klag in verband met die voorval ontvang het nie.
Meer oor: Auckland | Nieu-Seeland | Kuberaanval | Wêreld | Kuberkrakers